WikipediaWikipediaDu kan lese mer om dette emnet i en lengre artikkel om emnet på Nynorsk Wikipedia kalt «**I Will Always Love You**». Du kan eventuelt også utvide denne artikkelen ved å oversette derifra.

Dolly Parton komponerte «I Will Always Love You».
«**I Will Always Love You**» er en countrylåt komponert og spilt inn av sangartisten Dolly Parton. Sangen ble utgitt i 1974 som den andre singelen på Partons studioalbum *Jolene*. Parton skrev låten til sin tidligere samarbeidspartner Porter Wagoner etter at hun bestemte seg for å satse på en solokarrière.

Partons originalinnspilling ble en kommersiell suksess og gikk til topps på *Billboard*s countryliste. Hun spilte den inn på nytt for filmmusikalen *Det beste lille gledeshuset i Texas* (1982), og Partons originalversjon er også med i Martin Scorceses dramafilm *Alice bor her ikke lenger* (1974). Musikkforfatteren Curtis W. Ellison skrev i boken *Country Music Culture: From Hard Times to Heaven* (1995) at «låten demonstrerer Dolly Partons appell som låtskriver i popmarkedet».

Sangen har blitt tolket av en rekke artister, blant annet Whitney Houston og Linda Ronstadt.

Whitney Houstons innspilling
----------------------------

Sangartisten Whitney Houston spilte inn en ny versjon av låten for thrillerfilmen *Bodyguard* (1992). Hun skulle egentlig spille inn Jimmy Ruffins «What Becomes of the Brokenhearted», men den ble allerede brukt i komedien *Stekte grønne tomater* (1991). Medspilleren Kevin Costner foreslo å bruke «I Will Always Love You», og plateprodusenten David Foster omarrangerte låten til en R&B-ballade.

Houstons innspilling ble en stor suksess og lå på toppen av Billboard Hot 100 i 14 uker. Houston vant to Grammy Awards for sangarbeidet, og musikkvideoen vant publikumsprisen People's Choice Award. Det amerikanske filminstituttet (AFI) har kåret Houstons innspilling til filmhistoriens 65. beste filmlåt fra USA. Magasinet *Billboard* kåret innspillingen til historiens 6. beste kjærlighetssang. Houstons versjon er en av tidenes mest solgte singler.

Sangen ble igjen populær etter Houstons dødsfall i 2012. Beyoncé og Jennifer Hudson fremførte begge låten til minne om Houston etter at dødsfallet ble kjent.

Andre versjoner
---------------

* Linda Ronstadt spilte inn låten på albumet *Prisoner in Disguise* fra 1975.
* LeAnn Rimes spilte inn sangen på albumet *Unchained Melody: The Early Years* fra 1997.
* Nicole Kidman og Ewan McGregor sang deler av låten i filmmusikalen *Moulin Rouge!* fra 2001.
* Rein Alexander spilte inn låten på albumet *Song For You* fra 2007.
* Amber Riley fremførte sangen i tredje sesong av musikalserien *Glee*.
* Reidun Sæther fremførte låten i finalen av *Stjernekamp* i 2014.

Referanser
----------

1. 1 2  Ellison, Vurtis W. *Country Music Culture: From Hard Times to Heaven* (1995), s. 195.
2. 1 2  «I Will Always Love You by Dolly Parton Songfacts». *www.songfacts.com*. Besøkt 1. september 2017.
3. ↑  «Dolly Parton remembers writing 'I Will Always Love You'». *The Tennessean*. Besøkt 1. september 2017.
4. ↑  «Grammy Award Winners Searchable Database». National Academy of Recording Arts and Sciences. 1. mars 1994. Arkivert fra originalen 18. januar 2010. Besøkt 1. september 2017.  «Arkivert kopi». Arkivert fra originalen 3. januar 2010. Besøkt 1. september 2017.
5. ↑  «People's Choice Awards, Past Winners 1993». Peopleschoice.com. Besøkt 1. september 2017.
6. ↑  «AFI'S 100 YEARS...100 SONGS». Det amerikanske filminstituttet. Arkivert fra originalen 6. mars 2016. Besøkt 1. september 2017.
7. ↑  «Top 50 'Love' Songs of All Time». *Billboard*. 12. februar 2014. Besøkt 1. september 2017.
8. ↑  Hann, Michael (30. mars 2016). «The bestselling singles of all-time – reranked by streaming stats». *The Guardian*. Besøkt 1. september 2017.
9. ↑  «Beyoncé's Cover of Whitney Houston's Classic 'I Will Always Love You' Will Give You Chills». *People*. 6. mars 2016. Besøkt 1. september 2017.

Eksterne lenker
---------------

* Full sangtekst til denne sangen hos MetroLyrics


|  |  |  |
| --- | --- | --- |
| Forrige mottaker:«Wheel of Fortune» med Ace of Base» | **Nummer 1 på VG-lista med Whitney Houston**(Uke 1–8 1993) | Neste mottaker:«No Limit» med 2 Unlimited |

|  |  |
| --- | --- |
| Oppslagsverk/autoritetsdata | Encyclopædia Britannica
 |